**GUVERNUL REPUBLICII MOLDOVA**

**H O T Ă R Î R E**

**nr------din---------**

**Cu privire la modificarea şi completarea**

 **unor hotărîri ale Guvernului**

\* \* \*

În temeiul art.111 din Legea nr.355-XVI din 23 decembrie 2005 cu privire la sistemul de salarizare în sectorul bugetar (Monitorul Oficial al Republicii Moldova, 2012, nr.166-169a, art.567), cu modificările şi completările ulterioare, art. 25 alin. (2) din Legea nr.158-XVI din 4 iulie 2008 cu privire la funcţia publică şi statutul funcţionarului public (Monitorul Oficial al Republicii Moldova, 2008, nr.230-232, art.840), cu modificările şi completările ulterioare, şi art. 71, alin. (3) din Legea nr.48 din 22 martie 2012 privind sistemul de salarizare a funcţionarilor publici (Monitorul Oficial al Republicii Moldova, 2012, nr.63, art.213), cu modificările şi completările ulterioare, Guvernul **HOTĂRĂŞTE:**

**1.** Regulile privind desfăşurarea muncii prin cumul a funcţionarului public, aprobate prin anexa nr.4 la Hotărîrea Guvernului nr.201 din 11 martie 2009 „Privind punerea în aplicare a prevederilor Legii nr.158-XVI din 4 iulie 2008 cu privire la funcţia publică şi statutul funcţionarului public” (Monitorul Oficial al Republicii Moldova, 2009, nr.55-56, art.249), cu modificările şi completările ulterioare, se completează după cum urmează:

la pct. 5 şi 14, după cuvintele „de creație” se introduc cuvintele „ , de participare în proiecte de dezvoltare în domeniul de competență în cadrul autorității în care este angajat”.

**2.** Hotărîrea Guvernului nr.331 din 28 mai 2012 „Privind salarizarea funcționarilor publici (Monitorul Oficial al Republicii Moldova, 2012, nr.104-108, art.371), cu modificările și completările ulterioare, se modifică după cum urmează:

1. La punctul 8:

a) subpunctul 1) se abrogă.

b) subpunctul 5) va avea următorul cuprins:

 „5) să acorde funcționarilor publici alte plăți de stimulare.

Modul și condițiile de acordare a altor plăți de stimulare pentru funcționarii publici, cu excepția funcționarilor publici de conducere de nivel superior, se stabilește prin act normativ cu caracter intern al autorității.

Pentru funcționarii publici de conducere de nivel superior alte plăți de stimulare se achită lunar concomitent cu plata salariului, proporțional salariului de funcție calculate conform metodei stabilite în anexa nr. 41.

 Volumul alocațiilor utilizate anual pentru alte plăți de stimulare este de 15% din fondul anual de salarizare, calculat în raport cu salariile de funcție prevăzute în schema de încadrare a autorității publice și economiile mijloacelor pentru retribuirea muncii alocate pe anul respectiv pe autoritate, disponibile după deducerea plăților de la subpunctul 3) al prezentului punct, în condițiile calculării lor.

Alte plăți de stimulare nu se acordă funcționarilor publici care, pe parcursul perioadei de gestiune, au fost sancționați disciplinar. În cazul în care instanța de judecată anulează actul administrativ de sancționare a funcționarului, plățile se acordă în modul stabilit.”.

1. Anexa nr. 41 va avea următorul cuprins:

„Anexa nr. 41

la Hotărîrea Guvernului

nr.331 din 28 mai 2012

**Metoda de calcul a altor plăți de stimulare**

Alte plăți de stimulare pentru funcționarii publici de conducere de nivel superior, se calculează conform următoarei formule:

$$PS=S∙\frac{E}{FS}$$

unde:

*PS* – alte plăți de stimulare pentru funcționarul public de conducere de nivel superior;

*S* – salariul de funcție a funcționarului public de conducere de nivel superior;

*E* – valoarea totală a mijloacelor alocate pentru alte plăți de stimulare și economiilor mijloacelor pentru retribuirea muncii alocate pe anul respectiv pe autoritate, calculate pentru luna de calcul a plăților de stimulare;

*FS* – fondul total de salarii lunare/ de funcție/ de bază, prevăzute în schema de încadrare a autorității publice, pentru luna de calcul a altor plăți de stimulare.”.

 **3**. Hotărârea Guvernului nr.710 din 26 septembrie 2012 „Privind salarizarea personalului care efectuează deservirea tehnică și asigură funcționarea instanțelor judecătorești, a procuraturii și a autorităților administrației publice centrale și locale” (Monitorul Oficial al Republicii Moldova, 2012, nr.205-207, art.766), cu completările ulterioare, se completează cu un nou punct 61, cu următorul cuprins

„61. Personalul care efectuează deservirea tehnică și asigură funcționarea Cancelariei de Stat, ministerelor, altor autorități administrative centrale subordonate Guvernului și structurile organizaționale din sfera lor de competență, beneficiază de plăți de simulare. Plățile de stimulare se achită lunar din contul mijloacelor alocate anual pentru alte plăți de stimulare în conformitate cu legislația privind sistemul de salarizare a funcționarilor publici și din contul economiilor mijloacelor pentru retribuirea muncii alocate pe anul respectiv pe autoritate, concomitent cu plata salariului, și se stabilesc separat pentru fiecare persoană, proporţional salariului de funcție, conform următoarei formule:

$$PS=S∙\frac{E}{FS}$$

unde:

*PS* – plăți de stimulare pentru o persoană;

*S* – salariul de funcție al personalului care efectuează deservirea tehnică, stabilit în anexa nr. 1;

*E* – valoarea totală a mijloacelor alocate pentru alte plăți de stimulare și economiilor mijloacelor pentru retribuirea muncii alocate pe anul respectiv pe autoritate, calculate pentru luna de calcul a plăților de stimulare;

*FS* – fondul total de salarii lunare/ de funcție/ de bază, prevăzute în schema de încadrare a autorității publice, pentru luna de calcul a plăților de stimulare.”.

|  |  |
| --- | --- |
| **PRIM-MINISTRU** |  **Pavel FILIP** |
| **Contrasemnează:** |  |
| **Ministrul muncii, protecţiei** **sociale şi familiei**  |  **Stela Grigoraş** |
| **Ministrul finanţelor**  |  **Octavian Armaşu** |